Tisztelt Hölgyem/Uram!

Az előző három verseny nagy sikerére való tekintettel idén negyedik alkalommal rendezzük meg az Országos Állategészségügyi Versenyt, amelynek jelentkezési határideje **SZEPTEMBER 18. ÉJFÉL**. Ahogy korábban is, a többfordulós verseny célja, hogy lehetőséget biztosítson a középiskolásoknak arra, hogy tapasztalatokat szerezzenek egyetemi éveik előtt, illetve a gyakorlati ismeretek megszerzése mellett fontos és aktuális állategészségügyi, állatvédelemi, járványvédelmi és környezetvédelmi kérdésekkel ismerkedjenek meg. Nem csak azoknak a diákoknak a jelentkezését várjuk, akik a gyógyításnak szeretnék szentelni további tanulmányaikat, hanem azokét is, akik a biológia iránt érdeklődnek, szeretnek rendszerekben gondolkodni és újat alkotni. A szervezői csapatot állatorvostan-hallgatók alkotják, akik főleg interaktív, kreatív és gyakorlati ismeretekre helyezik a hangsúlyt a feladatok összeállítása során.

A megmérettetésre **3 fős csapatok** jelentkezését várjuk, főleg a 11. és a 12. osztályos diákok közül. A feladatok megoldása sok időt és utánanézést igényel a versenyzőktől, így nagy előnyt jelent, ha megtanulják a csapatmunkát jól összehangolni. Természetesen mindenki lehetőséget kap, így a 9. és 10. osztályba járók is részt vehetnek a versenyen, azonban nekik valószínűleg több tanári iránymutatásra lesz szükségük. N**evezési díj nincs**.

**A három internetes forduló** során olyan élettani, biológiai és állategészségügyi sajátosságokra hívjuk fel a figyelmet, melyek széles társadalmi réteget érintenek, de gyakran kevés a pontos információ velük kapcsolatban a köztudatban. Az egyes fordulók során a csapatoknak szükségük lesz a már megszerzett tudásukon kívül kreativitásukra, leleményességükre, problémamegoldó képességükre és talpraesettségükre. A feladatok megoldásához szabadon használhatják az internetet és bármely szakirodalmat, ezzel nem titkolt célunk az, hogy megtanuljanak információt keresni, szelektálni a különböző fellelhető források között – úgy véljük, ennek a készségnek a fejlesztése nagy előnyt jelenthet a későbbi tanulmányaik során.

A feladatlapokat előre megadott időpontokban küldjük ki a csapatoknak, ezeket határidőre kell kitöltve visszaküldeni a lent megadott e-mail címre. A három forduló során megszerzett pontok alapján az ország **legjobb tíz** csapata kerül be a **budapesti döntőbe**, amelyet az **Állatorvostudományi Egyetem campusán** és kihelyezett tanszékein rendezünk meg sok-sok színes programmal fűszerezve.

A diákok részt vesznek többek között **kis- és nagyállat klinikai látogatáson**, bepillantást nyerhetnek az **egyetemünk működésébe, anatómiai és patológiai bonctani gyakorlaton vehetnek részt,** illetve egyéb érdekes programokkal is készülünk. A tavalyi döntő során a diákok az üllői Tangazdaságban kipróbálhatták a szarvasmarhák rektális vizsgálatát, megtanulhatták a klinikára érkező lovak élettani alapértékeit felvenni, de a programok közül néhány a teljesség igénye nélkül: biokémiai laboratóriumi gyakorlat, sebészeti varrógyakorlatok, anatómiai szabadulószoba, élelmiszerhigiénia-és laboratóriumi diagnosztikai feladatok, akadályverseny az egyetemi szoborparkban. Az ezekhez kapcsolódó komplex problémafeladatok megoldására is sor kerül. Igyekszünk olyan feladatokkal készülni, melyek megoldásához a kreatív gondolkodás, gyakorlati érzék, gyakorlati ismeretek és némi lexikális tudás is szükséges, amelyet az internetes fordulók során sajátíthatnak majd el. A döntőben a diákok és kísérő tanáruk szállásáról és étkezéséről a szervezők gondoskodnak.

A versennyel kapcsolatos tervezett időpontok:

**Jelentkezés:** **szeptember 1. – szeptember 18.**

1. forduló kiküldése: **szeptember 26.**

1. forduló visszaküldése: **október 11.**

1. forduló eredményei: **október 25.**

2. forduló kiküldése: **október 26.**

2. forduló visszaküldése**: november 8.**

2. forduló eredményei: **november 22.**

3. forduló kiküldése: **november 23.**

3. forduló visszaküldése: **december 6.**

3. forduló eredményei: **január** hónapban

**Döntő: március 5-7., Budapest**

A jelenlegi járványügyi helyzetre való tekintettel a döntő időpontját érintheti még változás, amely rajtunk kívül álló okból változtathat a terveinken. Azonban mindannyian nagyon bízunk benne, hogy lehetőségünk lesz a hagyományos módon, az Állatorvostudományi Egyetemen megtartani ezt a három, élményekkel teli napot, amely nemcsak a versenyzőknek, a szervezőknek is „jutalom”. Az online fordulók ebben a helyzetben minden szempontból ideálisak, így a verseny ezen része terveink szerint zavartalanul fog lezajlani.

Elérhetőségeink:

 e-mail: allategeszsegugyi.verseny18@gmail.com

 telefon: Hrutka Ivett: +3670/775-8274

 Zsótér Nikolett: +3620/474-5373

 Facebook: <https://www.facebook.com/allatorvosiegeszsegverseny/>

 Instagram: @animalhealth.championship

**Jelentkezni az alábbi linken lehet, melyet közösségi oldalainkon is megtalálnak:**

<https://forms.gle/EQBjiEewNwSodMXE9>

Amennyiben felkeltettük érdeklődését, kérjük, jelezze diákjai felé ezt a lehetőséget, és helyezze ki iskolájában az üzenethez mellékelt plakátot, hogy minél több tanulni és versenyezni vágyó fiatalhoz eljusson a hírünk.

További kérdések esetén forduljon hozzánk bizalommal!

Üdvözlettel:

a IV. Országos Állategészségügyi Verseny szervezői